

## เปิดความสำเร็จศูนย์ประสานงานการบริจาคดวงตาโรงพยาบาลราชวิถี

## จัดเก็บดวงตามากที่สุดในประเทศ

กรมการแพทย์ โดยโรงพยาบาลราชวิถี เผย ความสำเร็จในการจัดเก็บดวงตาผู้บริจาคมากที่สุดในประเทศ พร้อมยกระดับการดูแลผู้ป่วยกระจกตาพิการ ด้วยความมุ่งมั่นในการดำเนินงานเพื่อให้ผู้ป่วยได้รับการปลูกถ่ายกระจกตาอย่างรวดเร็วและมีคุณภาพชีวิตที่ดีขึ้น

**นายแพทย์สกานต์ บุนนาค รองอธิบดีกรมการแพทย์** กล่าวว่า สถานการณ์ผู้ป่วยกระจกตาพิการในประเทศไทยยังคงเป็นปัญหาที่สำคัญ โดยมีผู้ป่วยที่รอรับการผ่าตัดปลูกถ่ายกระจกตาเป็นจำนวนมาก ข้อมูล ณ วันที่ 28 กุมภาพันธ์ 2568 พบว่า มีจำนวนผู้ป่วยรอรับการปลูกถ่ายกระจกตาถึง 12,093 คนทั่วประเทศ ซึ่งแสดงให้เห็นถึงความจำเป็นเร่งด่วนในการขยายการบริจาคดวงตาเพื่อให้สามารถตอบสนองความต้องการของผู้ป่วยโรคกระจกตาพิการได้

**นายแพทย์จินดา โรจนเมธินทร์ ผู้อำนวยการโรงพยาบาลราชวิถี** กล่าวว่า การปลูกถ่ายกระจกตาเป็นการผ่าตัดที่สำคัญในการฟื้นฟูการมองเห็นของผู้ป่วยที่มีความผิดปกติของกระจกตา เช่น กระจกตามีความขุ่น บวม หรือเสื่อมสภาพ การได้รับกระจกตาจากผู้บริจาคจึงเป็นสิ่งสำคัญที่สามารถช่วยให้ผู้ป่วยกลับมามองเห็นได้อย่างมีคุณภาพชีวิตที่ดีขึ้น ซึ่งโรงพยาบาลราชวิถีเล็งเห็นถึงความสำคัญของการปลูกถ่ายกระจกตาในกระบวนการรักษาผู้ป่วย และเพื่อเป็นการตอบสนองต่อความต้องการของผู้ป่วยที่รอการปลูกถ่ายกระจกตา จึงได้จัดตั้ง **ศูนย์ประสานงานการบริจาคดวงตา** เมื่อวันที่ 29 มีนาคม 2567 โดยมีวัตถุประสงค์เพื่อเพิ่มจำนวนผู้บริจาคดวงตาจากผู้เสียชีวิตในโรงพยาบาล ผ่านการค้นหาผู้บริจาค ประสานงานการบริจาค และติดตามข้อมูลอย่างมีระบบด้วยเทคโนโลยีสารสนเทศ เพื่อให้สามารถจัดเก็บและนำดวงตาจากผู้บริจาคมาใช้ในการผ่าตัดปลูกถ่ายกระจกตาได้อย่างมีประสิทธิภาพ

**รองศาสตราจารย์ แพทย์หญิงสมพร จันทรา หัวหน้างานกระจกตา กลุ่มงานจักษุวิทยา โรงพยาบาลราชวิถี** กล่าวเพิ่มเติมว่า ศูนย์ประสานงานการบริจาคดวงตาของโรงพยาบาลราชวิถีมีแนวทางการดำเนินงานที่มุ่งเน้นการประสานงานอย่างมีประสิทธิภาพ และการสร้างความเข้าใจในสังคมเกี่ยวกับความสำคัญของการบริจาคดวงตา ซึ่งถือเป็นกุญแจสำคัญในการช่วยเพิ่มคุณภาพชีวิตของผู้ป่วยที่รอการปลูกถ่ายกระจกตา และทำตามเจตจำนงของผู้บริจาคที่ต้องการส่งต่อดวงตาของตนเพื่อช่วยเหลือผู้ป่วยโรคกระจกตา โรงพยาบาล ราชวิถีเป็น**โรงพยาบาลตติยภูมิ**ที่มีความเชี่ยวชาญในการรักษาผู้ป่วยโรคกระจกตา รับการส่งต่อผู้ป่วยที่มีอาการซับซ้อนจากโรงพยาบาลอื่นๆ โดยเฉพาะผู้ป่วยที่รอการปลูกถ่ายกระจกตา ซึ่งปัจจุบันมีผู้ป่วยจำนวนมากที่รอรับการรักษาในระบบ เราจึงมุ่งมั่นที่จะเพิ่มจำนวนผู้บริจาคดวงตาให้เพียงพอและทำการผ่าตัดปลูกถ่ายกระจกตาให้กับผู้ป่วยอย่างมีประสิทธิภาพ

**สถิติการจัดเก็บดวงตา** ในปีงบประมาณ 2567 พบว่าโรงพยาบาลราชวิถีสามารถจัดเก็บดวงตาได้ทั้งหมด 211 ดวง และในปีงบประมาณ 2568 ตั้งแต่วันที่ 1 ตุลาคม 2567 ถึง 28 กุมภาพันธ์ 2568 มีผู้เสียชีวิตในโรงพยาบาลราชวิถีที่ประสงค์บริจาคดวงตาทั้งสิ้น 71 ราย รวมทั้งสิ้น 130 ดวง ซึ่งทำให้โรงพยาบาลราชวิถีเป็นโรงพยาบาลที่จัดเก็บดวงตามากที่สุดในประเทศไทย อย่างไรก็ตาม แม้ว่าจะมีการจัดเก็บดวงตาจำนวนมาก แต่ยังไม่เพียงพอต่อความต้องการการปลูกถ่ายกระจกตา โดยเฉพาะอย่างยิ่งในปัจจุบันที่มีผู้ป่วยจำนวนมากที่ยังรอการรักษาอยู่ ซึ่งโดยเฉลี่ยผู้ป่วยจะต้องรอคอยการได้รับกระจกตาอยู่ที่ประมาณ **3 - 5 ปี** **กระทรวงสาธารณสุข**โดยสำนักงานปลัดกระทรวงได้มีคำสั่งแต่งตั้งให้โรงพยาบาลราชวิถีเป็น **ศูนย์ประสานงานปลูกถ่ายกระจกตา เขต 13 กรุงเทพมหานคร** ตั้งแต่วันที่ 21 ตุลาคม 2567 เพื่อร่วมมือกับศูนย์ดวงตาสภากาชาดไทยในการดูแลผู้ป่วยกระจกตาพิการในเขตสุขภาพที่ 13 ให้ได้รับการผ่าตัดปลูกถ่ายกระจกตาอย่างรวดเร็วและมีคุณภาพชีวิตที่ดีขึ้น

**การบริจาคดวงตาคือการให้โอกาสชีวิตใหม่แก่ผู้ป่วยที่ประสบปัญหาการมองเห็นจากโรคกระจกตาพิการ** โดยการส่งต่อดวงตาหลังจากการเสียชีวิตให้แก่ผู้ป่วยที่ต้องการการปลูกถ่ายกระจกตา การบริจาคดวงตาไม่เพียงแต่ช่วยให้ผู้ป่วยกลับมามองเห็นได้อีกครั้ง แต่ยังช่วยเพิ่มคุณภาพชีวิตให้กับผู้ป่วยที่รอคอยการรักษามาอย่างยาวนาน ผู้บริจาคดวงตาจึงเป็นผู้ให้ความช่วยเหลือที่ยิ่งใหญ่และมีคุณค่าตลอดไป

หากท่านมีความประสงค์จะบริจาคดวงตาหรือเรียนรู้ข้อมูลเพิ่มเติมเกี่ยวกับการบริจาคดวงตา สามารถติดต่อได้ที่ **ศูนย์ประสานงานการบริจาคดวงตา โรงพยาบาลราชวิถี** โทร 02 206 2900 ต่อ 10988 หรือ 10989

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #โรงพยาบาลราชวิถี #บริจาคดวงตา
#ศูนย์ประสานงานการบริจาคดวงตา

 - ขอขอบคุณ -
 17 มีนาคม 2568